**Kalevi „Kal" Jaakko Holsti** (\* 1935, Ženeva, Švajčiarsko) je kanadský politický vedec fínskeho pôvodu, zameriavajúci sa výskumne na teórie medzinárodných vzťahov.

Život
-----

Kalevi Holsti sa narodil v roku 1935 v švajčiarskej Ženeve. Tu sa narodil v roku 1933 tiež jeho starší brat, americký diplomat Ole Holsti. Ich otec, Rudolf Holsti (1881-1945), bol dvojnásobným fínskym ministrom zahraničných vecí. Holsti mal do roku 1956 tiež fínske občianstvo. V čase narodenia oboch bratov pôsobil ich otec ako vyslanec Fínska pri Spoločnosti národov. V septembri 1939 sa pre svoje antifašistické postoje stala rodina Holstiovcov vo Fínsku nepohodlná a preto sa rozhodli pre emigráciu do USA, kam vycestovali cez Lisabon. Počas druhej svetovej vojny stratil Holsti oboch rodičov, otca Rudolfa aj tuberkulózou nakazenú mamu Liisu. Následne sa ho spolu s bratom ujali americké pestúnske rodiny. V roku 1952 Kalevi Holsti nastúpil na vysokoškolské štúdium na Univerzite Stanford. V škole najprv nevynikal, po semestri štúdium prerušil, aby navštívil vlasť vo Fínsku a stretol sa s blízkymi. Pri návšteve Fínska sa utvrdil, že chce študovať medzinárodné vzťahy a po návrate opäť začal so štúdiom na Stanforde. Tu získal magisterský titul z politológie a následne na jar 1961 tiež doktorát (Ph.D.). Dostal viaceré ponuky na prácu z amerických univerzít, nakoniec sa však rozhodol odísť v lete 1961 do Kanady. Od roku 1962 pracoval v rôznych pozíciách na University of British Columbia v Kanade. 

### Akademické pôsobenie

Holsti bol držiteľom titulu čestného profesora "University Killam Professor Emeritus" na Univerzite Britskej Kolumbie, tento titul mu patril do júna 1999. Tam pracoval na ústave Liu Institute for Global Issues. Holsti nepovažuje medzinárodné vzťahy za samostatnú vedeckú disciplínu, keďže nemajú unikátny alebo odlišný súbor teórií a metodológie. Vo svojich dielach koncom 90. rokov 20. storočia tvrdil, že hegemonické postavenie USA vo výskume medzinárodných vzťahov sa rúca a ťažisko výskumu sa presúva do Spojeného kráľovstva, Európy a Japonska. Skúmal tiež anglickú školu medzinárodných vzťahov.

V roku 1983 bol zvolený za člena Kanadskej kráľovskej spoločnosti. V roku 2005 sa stal členom Fínskej akadémie vied.

Diela
-----

*Zoznam nie je kompletný.*

* *The Dividing Discipline: Hegemony and Diversity in International Theory* (Boston, MA: Allen & Unwin, 1985)
* *Peace and War: Armed Conflicts and International Order, 1648–1989* (1991)
* *International Politics: A Framework for Analysis* (7th edn. 1994)
* *The State, War, and the State of War* (1996)
* ‘Along the Road of International Theory in the Next Millennium: Four Travelogues’, kap. 3 v Robert M.A. Crawford and Darryl S.L. Jarvis (editori), *International Relations: Still an American Social Science? Toward Diversity in International Thought* (Albany, NY: State University of New York Press, 2001)
* *Kalevi Holsti: A Pioneer in International Relations Theory, Foreign Policy Analysis, History of International Order, and Security Studies* (2016). Zbierka 15 významných esejí vydaná pri príležitosti 80. narodenín Holstiho.

Referencie
----------

1. 1 2 3 4 5 6  HOLSTI, Kalevi. *Kalevi Holsti: A Pioneer in International Relations Theory, Foreign Policy Analysis, History of International Order, and Security Studies*. [s.l.] : Springer, 2016. 156 s. ISBN 978-3-319-26624-4. (po anglicky)
2. 1 2 3  JONES, Adam. *Interview with Kal Holsti* [online]. researchgate.net, 2002-07-01, [cit. 2019-12-30]. Dostupné online.
3. ↑  HOLSTI, Kalevi. *Kalevi Holsti: Major Texts on War, the State, Peace, and International Order*. [s.l.] : Springer, 2016. 198 s. ISBN 978-3-319-28818-5.

Autoritné údaje: * GND: 115615865
* ISNI: 0000000109314565
* LCCN: n82001446
* NK ČR: kup20030000039674
* VIAF: 108506732
* WorldCat: lccn-n82001446